Viktor Maamägi

Viktor Maamägi (12. oktoober 1917 Berdjansk – 31. mai 2005) oli eesti ajaloolane, Eesti Teaduste Akadeemia liige (1961). 

 Elukäik 
Viktor Maamägi sündis Tauria kubermangus Berdjanskis Venemaale väljarännanud eesti talupoja perekonnas.Viktor Maamägi Eesti Teaduste Akadeemia kodulehel Et ta isa oli jõukas põllumees, tembeldati ta 1937. aastal kulakuks ja lasti maha. Pärast keskkooli kiitusega lõpetamist õnnestus tal pääseda 1930. aastate lõpus Leningradi ülikooli, kus ta õppis aastatel 1936–1941 Jevgeni Tarle ja teiste nimekate vene professorite käe all ajalugu. Vastavalt toonastele oludele asus ta uurima lähiajalugu ehk nõukoguliku terminoloogia järgi sotsialistlikku formatsiooni. Ta lõpetas ülikooli diplomitööga "Kodusõda Soomes". Doktorikraad anti Viktor Maamäele 1978. aastal töö eest, mis käsitles eesti vähemusrahvuse ajalugu Nõukogude Liidus – „Eesti asunikud Nõukogude Liidus 1917–1940“. Selle teema jaoks, mis oli talle kui väljarännanute järeltulijale kõige südamelähedasemaks uurimisvaldkonnaks, kogus ta materjali paljude aastate jooksul. 

Aastal 1945 astus ta NLKP-sse. Aastatel 1961–1964 ja alates 1971. aastast oli ta Eestimaa Kommunistliku Partei Keskkomitee liige. Ta oli ka Eesti NSV Ülemnõukogu VII, VIII ja X koosseisu liige, ta on olnud Eesti NSV VIII Ülemnõukogu juhataja asetäitja.

Maamägi tuli Eestisse pärast sõda koos veel mitme Venemaa eestlasest ajaloolasega (Hilda Moosberg, Lydia Roots), kes olid saanud nõukoguliku ajaloohariduse ning keda riik pidas seetõttu endale ustavateks. Nood said ka vastutusrikkaid kohti, nende tegelikust ajalooalasest väljaõppest eriti ei hoolitud. Maamägi oli saanud siiski küllaltki korraliku hariduse ning 1948. aastast töötas ta ENSV Teaduste Akadeemia Ajaloo Instituudis, aastatel 1950–1967 instituudi direktorina.

Eesti NSV Teaduste akadeemia korrespondentliikmeks valiti V. Maamägi 1961. aastal ning 1964. aastal valiti ta  Eesti NSV Teaduste Akadeemia liikmeks ajaloo alal. Aastatel 1968–1973 oli ta akadeemia teaduslik peasekretär, aastatel 1973–1987 asepresident.

Viktor Maamägi on korduvalt valitud ühingu "Teadus" juhatuse esimeheks. Ta oli ENE peatoimetuse kolleegiumi liige, NSVL Ajaloolaste Rahvusliku Komitee ja tema büroo liige, ENSV Ülemnõukogu kolme koosseisu saadik.Eesti Teaduste Akadeemia liikmeskond II : 1938-1998. Tallinn, 1998, lk 82-83

 Tunnustus 
Viktor Maamäge on autasustatud Eesti NSV teenelise teadlase aunimetusega, Tallinna Linna TSN Täitevkomitee aukirjaga aktiivse osavõtu eest Tallinna linna taastamisel ja Tallinnas 1952. aastal teostatud arheoloogiliste kaevamiste organiseerimise ja juhatamise eest, akadeemik S.I.Vavilovi medaliga, viie Nõukogude ordeni ning medalitega.

1970 Nõukogude Eesti preemia
1971 Lenini orden
1982 Eesti NSV Teaduste Akadeemia mälestusmedal

Hinnangud
Ea Jansen on oma mälestustes meenutanud Maamäge kui tagasihoidlikku ja heatahtlikku meest, kes püüdis oma alluvaid kõrgemate organite omavoli eest kaitsta.Marika Mikli. Vestlus Ea Janseniga – Vikerkaar 1995, nr 5/6, lk 153–162
 Teoseid ja publikatsioone 
Kultuurirevolutsioon Eestis, Eesti NSV TA toimetised Ühiskonnateaduste seeria. 9 köide, 1960, nr 2
Eesti NSV ajalugu III. köide. 1917. aasta märtsist kuni 50-ndate aastate alguseni. Eesti NSV Teaduste Akadeemia Ajaloo Instituut; toimetuskolleegium: Viktor Maamägi jt., Eesti Raamat, 1971
Abe Liebman, Viktor Maamägi. Eesti töörahva võitlus riikliku liidu eest NSV Liidu rahvastega, Eesti NSV Teaduste Akadeemia Toimetised. Ühiskonnateaduste seeria. Köide 21, 1972, nr. 4, lk  375–390
 Эстонские национальные комсомольские организации в СССР (1920-е годы), Eesti NSV Teaduste Akadeemia Toimetised. Ühiskonnateaduste seeria. Köide 23, 1974, nr. 1, lk   22–35
Виктор Маамяги. Эстонские поселенцы в СССР (1917-1940 гг.), 1976 Издательство: Ээсти Раамат
Uut elu ehitamas. Eesti vähemusrahvus NSV Liidus (1917-1940). Kirjastus: Eesti Raamat, Tallinn, 1980, 184 lk
Красная Гвардия Эстонии, Eesti NSV Teaduste Akadeemia Toimetised. Ühiskonnateaduste seeria. Köide 36, 1987, nr. 3, lk  233–246
Маамяги В. А. В огне борьбы (Красные эстонские стрелки). М.: Мысль, 1987. 235 стр,  ISBN 5-244-00059-4. 
Маамяги В. А. Эстонцы в СССР, 1917-1940 гг.; АН Эстонии. - 2-е изд., перераб. и доп. - Москва: Наука, 1990. - 198

Viited

 Kirjandus 
Viktor Maamägi : personaalnimestik. Tallinn, 1987.
Viktor Maamägi. – Eesti Teaduste Akadeemia liikmeskond II : 1938–1998. Tallinn, 1998, lk 82–83

Kategooria:Eesti ajaloolased
Kategooria:Eesti NSV Teaduste Akadeemia liikmed
Kategooria:Eesti Teaduste Akadeemia liikmed
Kategooria:EKP Keskkomitee liikmed
Kategooria:Eesti NSV VII Ülemnõukogu liikmed
Kategooria:Eesti NSV VIII Ülemnõukogu liikmed
Kategooria:Eesti NSV X Ülemnõukogu liikmed
Kategooria:Eesti NSV teenelised teadlased
Kategooria:Peterburi ülikooli vilistlased
Kategooria:Lenini ordeni kavalerid
Kategooria:Tööpunalipu ordeni kavalerid
Kategooria:Rahvaste Sõpruse ordeni kavalerid
Kategooria:Pärnamäe kalmistule maetud
Kategooria:Sündinud 1917
Kategooria:Surnud 2005